Ngwao ke ntlha e kgolo mo thutong ya bana
Mothusa motshwarelela bogosi jwa Barolong, Kgosi Mompati Marumoloa, a re ngwao ke thuto ya konokono mo baneng. O buile se kwa tshimolodisong ya letsatsi la ngwao le le neng le rulagantswe ke sekole sa Barolong Vocational Training Centre (BVTC) bosheng. A re modi wa thuto o simolola kwa lwapeng ka ke bontlha bongwe jwa ngwao go ruta bana maitseo. Kgosi Marumoloa a re ga a dumele fa go na le ngwana yo o padileng, a tlatsa ka gore batsadi ba tshwanetse go nna fatshe le ngwana a sa le monnye go mo ruta boitshwaro jo bo amogelesegang. A re dithuto tsa sekole le tsone di ka fetoga fela fa batsadi ba ruta bana botho jo bo siameng kwa lwapeng. O tlhalositse fa botsogo le jone bo agilwe ke ngwao a re fa a santse a le mmotlana, ba ne ba dira learo la borre e le ngwao. “Pele go nna thata re ne re rola kepese ka ngwao re ne re dirisa boloko go bo go fedile, le fa e le go lwala,” a tlhalosa. A re Barolong ba ne ba itsiwe ka ngwao ya go lema, mme ba santse ba tshegeditse mokgwa oo. A re yaare fa o tlaa lemoga fa motho e le Morolong, o utlwe ka teme ya Setswana e tlhakantse le seburu. Kgosi o galaleditse BVTC go bo ba bone go le maleba go nna le beke ya go ruta baithuti ngwao. A re go bo ba ne laleditse bagolo jaaka bomme ba ngwao le go rera le dikgosi go tsisitse maduo a mantle. Mothusa mogoko wa sekole, Mme Tebogo Nkwadi o tlhalositse fa ba nnile le beke ya go ruta bana ba sekole ngwao. A re ke lantlha ba keteka moletlo wa go ipelela ngwao mme o solofela fa ba tlaa tsweledisa. O galaleditse bomme ba ngwao ba eteletsweng pele ke mohumagadi wa motshwarelela bogosi jwa Barolong, Mme Dipuo Motshegare tiro e ntle ya go ruta bana ngwao le kemo nokeng ya bogogi. A re seo ke thuto e e agileng mo baithuting. Bokhutlo